ET Euroopa Liidu Teataja C 85/16

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 85/11

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„MAÇÃ RISCADINHA DE PALMELA”

EÜ nr: PT-PDO-0005-0855-31.01.2011

KGT ( ) KPN ( X )

1. Nimetus:

„Maçã Riscadinha de Palmela”

2. Liikmesriik või kolmas riik:

Portugal

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

„Maçã Riscadinha de Palmela” on sugukonna Rosaceae perekonna Malus Miller liiki Malus domestica Borkh kuuluvast sordist „Riscadinha” saadud õun, mis on toodetud alljärgnevalt määratletud piirkonnas spetsifikaadi nõuete kohaselt ja mis on mõeldud tarbimiseks toorel, terviklikul ja koorimata kujul.

Nimetust „Maçã Riscadinha de Palmela” võivad kanda üksnes õunad, mida on võimalik liigitada ekstra-, I või II klassi ja mille väikseim lubatud läbimõõt on 60 mm.

Määratletud piirkonnas kasvatatud Riscadinha õunal on järgmised omadused.

a) Füüsikalis-morfoloogilised omadused

Kuju: ebakorrapäraselt lame, seemnekojad saavutavad suurima laiuse vilja keskosas.

Korgistumine: liigile omane tunnus, mida ei peeta veaks ja mida esineb vahelduval määral varre kinnituskoha ümber.

Koor: sile, valmimise alguses kerge vahakihiga kaetud, niiske, kui viljad on väga küpsed.

Viljavars: tavaliselt väga lühike (4–8 mm) ja paks (3–5 mm), eemaldub sageli kergesti viljade korjamise ajal.

Silm: väikese kuni keskmise suurusega ja peaaegu täielikult suletud.

Värvus: põhivärvuselt kollakasroheline. Pealisvärvus suhteliselt intensiivne ja külluslik punane, eriti päikesepoolsel küljel, kus see moodustab heledamal põhjal tumedaid jooni.

Suurus: keskmine.

b) Viljade keemilised omadused

Lahustuvate kuivainete miinimumsisaldus – suhkrud (Brixi kraadides): 9,6.

Viljaliha kõvadus: 3,3 kg–5,2 kg.

pH: 3,26–3,39.

Üldhappesus: 5,83–9,42 g/l õunhapet.

c) Organoleptilised omadused

Õuna „Maçã Riscadinha de Palmela” viljaliha on rohekas ja selles esineb kohati läbipaistvaid pehmeid laike, maitse on magushapu, väga mahlane ja aromaatne, vilja kollakasrohelisel põhjal esineb punaseid jooni.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Lisaks õunte kasvatamisele peavad ka viljade puhastamine, sorteerimine, valimine ja iseloomuliku värvuse ning joonte visuaalne hindamine toimuma üksnes määratletud geograafilises piirkonnas asuvates ettevõtetes.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Pakkimismaterjalid, pakendid, märgised ja muu õunte „Maçã Riscadinha de Palmela” müügiks ja müügiedenduseks kasutatav materjal on kavandatud just selle toote jaoks. Lisaks õigusaktidega nõutavale teabele peab pakenditel kindlasti olema järgmine teave:

1) toote logo:

2) sertifitseerimis- või vastavusmärk, mis sisaldab järgmisi elemente: kontrolliasutuse nimi ja KPNiga toote nimetus „Maçã Riscadinha de Palmela DOP”;

3) ELi logo;

4) puuviljakasvataja andmed (ärinimi ja aadress).

4. Geograafilise piirkonna täpne määratlus:

Halduslikult piirneb määratletud geograafiline piirkond Montijo omavalitsusüksusesse (concelho) kuuluvate valdadega (freguesia) Canha ja Santo Isidro de Pegões, Palmela omavalitsusüksusesse kuuluvate valdadega Marateca, Palmela, Pinhal Novo, Poceirão ja Quinta do Anjo ning Setúbali omavalitsusüksusesse kuuluvate valdadega Gâmbia-Pontes e Alto da Guerra ja S. Sebastião.

5. Seos geograafilise piirkonnaga:

5.1. Geograafilise piirkonna eripära:

Päritolupiirkonna asukoht mere, Tejo ja Sado jõgede deltade ja Serra da Arrábida kõrgustiku läheduses ning selle suhteliselt tasane pinnamood tekitavad nimetatud geograafilises piirkonnas mikrokliima, mis loob koos piirkonna geomorfoloogiliste omadustega soodsad tingimused ainulaadsete omadustega kvaliteetsete õunte „Maçã Riscadinha de Palmela” tootmiseks.

Määratletud geograafilise piirkonna kliimat võib pidada ookeani mõjuga vahemereliseks kliimaks, mida iseloomustab eelkõige aasta kõrge keskmine õhuniiskus (75–80 %), mis tuleneb suurte veekogude lähedusest ning peamiselt põhjast, loodest ja läänest puhuvatest tuultest, mis pehmendavad mandrilise kliima mõju.

Aasta keskmine sademete hulk jääb vahemikku 500–700 mm; kuu keskmine sademete hulk on suurim detsembris (128,9 mm) ja väikseim augustis (3,6 mm). Päevane sademete hulk on saavutanud maksimumi oktoobris (97,5 mm) ja olnud väikseim augustis (11 mm).

Alla nulli ei lähe temperatuur peaaegu kunagi ja see on Riscadinha de Palmela õunapuude varajase õitsemise seisukohalt äärmiselt oluline.

Suvine keskmine õhutemperatuur on ligikaudu 22 °C.

Päikesepaisteliste tundide arv aastas jääb vahemikku 2 300–2 600.

Määratletud geograafilise piirkonna mullastik koosneb peamiselt kergetest, üsna sügavatest ja eri arenguastmes olevatest leetmuldadest, mille toitainesisaldus on väike ja pH suhteliselt madal, mullal puudub agregeerimisvõime või on see väga piiratud, orgaanilise aine sisaldus on väike ja veesidumisvõime nõrk.

Määrava tähtsusega on ka piirkonna inimeste panus õuna „Maçã Riscadinha de Palmela” piirkondliku tähtsuse saavutamisse. See ilmneb tootjate oskusteabes, mis on seotud viljelemise, õunapuude pügamise ja saagikoristuse ajal õige küpsusastme määramisega, võttes arvesse, et kõik viljad ei valmi üheaegselt. Parima saagikoristushetke kindlaksmääramine on väga oluline, et toodetavate õunte koor saavutaks iseloomuliku värvuse.

5.2. Toote eripära:

Õun „Maçã Riscadinha de Palmela” eristub muudest õuntest oma ebakorrapärase lameda kuju, kollakasrohelisel koorel olevate punaste joonte ja varre kinnituskoha ümbruses esineva korgistumise poolest, kusjuures määratletud geograafilises piirkonnas kasvatatud õunte koorel on mujal kasvanud õuntest intensiivsemad punased jooned.

Õuna „Maçã Riscadinha de Palmela” viljaliha on rohekas, magushapu, väga mahlane ja aromaatne; sellel võib kohati esineda läbipaistvaid (nn õliseid) laike, mida muudest piirkondadest pärit õuntel esineb harvemini.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Palmela piirkond on tuntud õunasordi „Riscadinha” sünnikohana ja toote maine on sealsel turul sügavalt juurdunud.

Geograafilise piirkonna kliima ja mullastiku eripärad peegelduvad õunte iseloomulikes omadustes.

Tootele iseloomulike intensiivsete punaste joonte tekkel on oluline mikrokliima, mis tuleneb Atlandi ookeani, Tejo ja Sado jõgede ning Serra da Arrábida kõrgustiku lähedusest, aga ka arvukatest päikesepaistelistest päevadest.

Määratletud piirkonna vähese orgaanilise aine sisalduse ja veesidumisvõimega mullastik ning arvukad päikesepaistelised päevad loovad erilised tootmistingimused, tänu millele on võimalik saada hapuka viljaliha ja suure suhkrusisaldusega õunu.

Tänu kohalike elanike oskusteabele korjatakse õunad „Maçã Riscadinha de Palmela” just õigel ajal, millega tagatakse, et sel viisil saadud tootel on ainulaadne värvus ja maitse.

Viide spetsifikaadi avaldamisele:

(Määruse (EÜ) nr 510/2006 (3) artikli 5 lõige 7)

http://www.dgadr.pt/images/docs/val/dop_igp_etg/Valor/CE_maca_riscadinha_palmela.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012 põllumajandustoodete ja toidu kvaliteedikavade kohta.

(3) Vt joonealust märkust 2.